ΓΡΑΠΤΗ ΕΡΩΤΗΣΗ E-0065/99

υποβολή: Carlos Robles Piquer (PPE) προς την Επιτροπή

(27 Ιανουαρίου 1999)

Θέμα: Εκλογές στην Κεντροαφρικανική Δημοκρατία

Στις 22 Νοεμβρίου και στις 13 Δεκεμβρίου 1998 διεξήχθησαν γενικές εκλογές στην Κεντροαφρικανική Δημοκρατία.

Μπορεί η Επιτροπή να συμπληρώσει τις ελάχιστες πληροφορίες που δημοσιεύθηκαν σχετικά και να να ανφερθεί με την ευκαιρία στην κατάσταση των σχέσεων της χώρας αυτής με την Ευρωπαϊκή Ένωση, ειδικότερα στο πλαίσιο της συνεργασίας και της ισχύουσας σύμβασης της Λομέ;

Απάντηση του κ. Pinheiro εξ ονόματος της Επιτροπής

(8 Μαρτίου 1999)

Στις γενικές εκλογές της 22ας Νοεμβρίου και 13ης Δεκεμβρίου 1998 εξελέγησαν 109 βουλευτές, εκ των οποίων η πλειοψηφία προέρχεται από τα κόμματα της αντιπολίτευσης, που συγκεντρώνουν έτσι 55 έδρες έναντι των 51 του προεδρικού χώρου (MLPC, PLD UPR).

Οι εκλογές διενεργήθηκαν σε ήρεμο κλίμα, με την παρουσία και την υποστήριξη της διεθνούς κοινότητας. Η Επιτροπή συνέβαλε στη χρηματοδότηση της εκλογικής διαδικασίας με ποσό ύψους 520.000 [fmxeuro]. Ενα μέρος της χρηματοδότησης αυτής, ύψους περίπου 120.000 [fmxeuro], διατέθηκε για τεχνικούς παρατηρητές που επέλεξε και προσέλαβε η Επιτροπή. Τις αποστολές των παρατηρητών συντόνισε η Αποστολή των Ηνωμένων Εθνών στην Κεντροαφρικανική Δημοκρατία (MINURCA). Οι τρεις διεθνείς αποστολές παρατηρητών της εκλογικής διαδικασίας, MINURCA, Francophonie και Κοινότητα, συμφώνησαν στο γεγονός ότι ορισμένες παρατυπίες, που διαπιστώθηκαν κατά την ψηφοφορία, δεν ήταν τέτοιας έκτασης ώστε να αμφισβητηθεί η εγκυρότητα του αποτελέσματος.

Εξάλλου, λόγω των προεδρικών εκλογών που θα λάβουν χώρα το αργότερο τον Δεκέμβριο του 1999, η κυβέρνηση ζήτησε επισήμως από τα Ηνωμένα Εθνη να παρατείνουν τη θητεία της MINURCA μέχρι την προαναφερθείσα ημερομηνία, έτσι ώστε αφενός να ελαχιστοποιηθεί ο κίνδυνος νέων ένοπλων συγκρούσεων και αφετέρου να διασφαλιστεί η υποστήριξη της διεθνούς κοινότητας σε αυτόν τον νέο γύρο εκλογών.

Η κοινοτική συνεργασία με την Κεντροαφρικανική Δημοκρατία (ΚΑΔ) ξεκίνησε από την αρχή της συνεργασίας της Κοινότητας με τις αναπτυσσόμενες χώρες και έχει επισφραγιστεί καθόλη τη διάρκεια με διαδοχικές συνθήκες της Λομέ. Επικεντρώνεται στους παραδοσιακούς τομείς της αγροτικής ανάπτυξης, της βελτίωσης των συνθηκών διαβίωσης του πληθυσμού της χώρας και της οικονομικής και κοινωνικής υποδομής. Αυτή τη στιγμή η Κοινότητα αποτελεί έναν από τους κύριους χρηματοδότες της ΚΑΔ.

Οι πιστώσεις του εθνικού ενδεικτικού προγράμματος στο πλαίσιο του 7ου Ευρωπαϊκού Ταμείου Ανάπτυξης (ΕΤΑ) ανέρχονταν σε 75 εκατομμύρια [fmxeuro]; έχουν αναληφθεί υποχρεώσεις για το 100 %, ενώ το επίπεδο απορρόφησής τους βρίσκεται στο 90 %. Το πρόγραμμα αφορούσε κυρίως τους τομείς των μεταφορών και της υγείας καθώς και συνοδευτικές δράσεις για την παράταση των προγραμμάτων που χρηματοδοτήθηκαν στο πλαίσιο του 6ου ΕΤΑ.

Βάσει του δεύτερου χρηματοδοτικού πρωτοκόλλου της συνθήκης της Λομέ ΙV, το εθνικό ενδεικτικό πρόγραμμα της ΚΑΔ χρηματοδοτήθηκε με 102 εκατομμύρια [fmxeuro] και ο προγραμματισμός κατέληξε στον καθορισμό ενός τομέα συγκέντρωσης, του τομέα των μεταφορών, ο οποίος αναμένεται ότι θα απορροφήσει περίπου 80 % των διαθέσιμων πόρων. Οι διαθέσιμοι πόροι, εκτός του τομέα συγκέντρωσης, θα απορροφηθούν κυρίως από τον τομέα της υγείας.